Here is a page extracted from Wikipedia that may contain CSS, HTML, and a lot of unformatted text.

Title: Corz de Monzón (1435-1436)
Content: As Corz de Monzón de 1435-1436 estioron unas Corz Chenerals d'Aragón que fuoron convocadas por a reina María, como lugartenient cheneral d'Aragón, Valencia, Catalunya y Mallorca, o día 15 d'octubre de 1435 dende a ciudat de Zaragoza, pa reunir-se en Monzón o 15 de noviembre, pero fuoron posposadas dica o 25 de noviembre.

Istas corz fuoron convocadas por a reina pa fer frent a lo rescate requiesto por os chenoveses pa liberar a lo rei Alifonso V d'Aragón, que en o setio a Gayeta fue venciu y feito preso chunto con os infants Chuan y Henrique y buena parti d'a nobleza aragonesa y catalana en a batalla de Ponza, lo 5 d'agosto, contra una flota conchunta d'o ducau de Milán, lo Papato y los reis anchevins de Nápols.

Cuan prencipian as corz, lo rei ya ye liberau, dimpués de sinyar con Filippo Maria Visconti, duque de Milán, en octubre de 1435, un tractau, en o que se repartiban a hechemonía en Italia. Manimenos, la reina contina con as corz, y o 15 d'aviento presenta la proposición reyal, debant d'as corz chenerals d'a Corona d'Aragón.

Posteriorment, o rei ninvía a lo suyo chirmán Chuan, como lugartenient cheneral d'Aragón, Valencia y Mallorca, deixando a la reina María, a lugartenencia cheneral de Catalunya. O infant Chuan, presidindo as corz, aconsigue una aduya de 100.000 florins d'a representación catalana, destinada a armar naus y galeras pa continar con o esfuerzo belico en Italia, y 10.000 libras d'a representación valenciana. O 31 de marzo de 1436 disuelven as corz, y anuncia la convocatoria de corz particulars en cadagún d'os territorios peninsulars,, celebrando-se corz aragonesas en Alcanyiz, catalanas en Tortosa y valencianas en Moriella.

Corz d'Aragón
Fuoron convocadas a corz as ciudaz de Uesca, Tarazona, Calatayú, Daroca, Teruel, Albarracín, Chaca y Balbastro, as villas d'Alcanyiz, Mont Albán, Monzón, L'Aínsa, Tamarit de Litera, Taust, Exeya, Sarinyena, Sos, Sadaba, Alagón, Uncastiello, Fraga y Sant Istevan de Litera y as comunidaz d'aldeyas de Calatayú, Daroca y Teruel.

Referencias

Vinclos externos
  Actas d'as Corz de Monzón de 1435-1436

Monzón 1435-1436
Monzón 1435-1436
Monzón 1435-1436
Monzón 1435-1436
Corz d'o Reino d'Aragón celebradas en Monzón
1435-1436
1435
1436